次韻雪寒郡中糶米養源有賦
作者：高斯得
朝代：宋

paragraphs: 父兮兒饑母兮寒，缾中無粟囊無錢。
天公何不知人苦，獰風裂膚雪塞戶。
我來日月雖未多，舛令已干天譴呵。
醫瘡眼下尚無藥，更有妙訣瘳沉疴。
拔貧爲富非不窘，坐視溝瘠吾何忍。
長民要識天之天，此事前人固加謹。
我倉我庾雖甚枵，且須傾空蘇瘵凋。
慙無大德與汝曹，聊以小惠爲寬條。
何時公私俱露積，慰我片片心事赤。
圩豐食可接青黄，盜弭丸無探赤白。
老夫藉手得歸田，免譏取禾三百廛。
君詩太誇不可傳，吾恐聞者譏貪天。